পর্যটনমন্ত্রক
দার্জিলিং-এ তিন দিনের অতুল্য ভারত মেগা হোম-স্টে উন্নয়ন ও প্রশিক্ষণ কর্মশালার উদ্বোধন করেছেন পর্যটন মন্ত্রী শ্রী প্রহ্লাদ সিং প্যাটেল
আতিথেয়তা সংক্রান্ত দক্ষতার মানোন্নয়নের মধ্যে দিয়ে হোম-স্টের প্রসার ঘটলে স্থানীয় মানুষ আত্মনির্ভর হয়ে উঠবেন : শ্রী প্রহ্লাদ সিং প্যাটেল
নয়াদিল্লী, ২২ ফেব্রুয়ারি, ২০২১
কেন্দ্রীয় সংস্কৃতি ও পর্যটন দপ্তরের স্বাধীন দায়িত্বপ্রাপ্ত প্রতিমন্ত্রী শ্রী প্রহ্লাদ সিং প্যাটেল ২২শে ফেব্রুয়ারী দার্জিলিংএ তিন দিনের অত্যুল্য ভারত মেগা হোমস্টে উন্নয়ন ও প্রশিক্ষণ কর্মশালার উদ্বোধন করেছেন। পর্যটন মন্ত্রকের কোলকাতার ‘ভারত পর্যটনে’র পূর্বাঞ্চলীয় আঞ্চলিক দপ্তর ২৪শে ফেব্রুয়ারী পর্যন্ত আয়োজিত এই কর্মশালায় ইস্টার্ণ হিমালয়াজ ট্রাভেল অ্যান্ড ট্যুর অপারেটর অ্যাসোসিয়েশন  ও আইআইএএস স্কুল অফ ম্যানেজমেন্ট  সহযোগিতা করছে। পর্যটকরা যাতে সুন্দর অভিজ্ঞতা সঞ্চয় করতে পারেন, তা নিশ্চিত করতে হোমস্টে মালিকদের আতিথেয়তা সংক্রান্ত প্রশিক্ষণ দেওয়া হচ্ছে। অনুষ্ঠানে দার্জিলিং-এর সাংসদ শ্রী রাজু বিস্তা, পর্যটন মন্ত্রকের অতিরিক্ত মহানির্দেশক শ্রীমতী রূপিন্দর ব্রার সহ দপ্তরের অন্যান্য আধিকারিকরা উপস্থিত ছিলেন।
শ্রী প্যাটেল বলেছেন, ‘পশ্চিমবঙ্গে, হিমালয়ের পূর্ব প্রান্তে ভারতের গুরুত্বপূর্ণ পর্যটন কেন্দ্রগুলি রয়েছে। দার্জিলিং হিমালয়ান রেলওয়েজ  এবং হিমালয়ান মাউন্টেনিয়ারিং ইন্সটিটিউট পাহাড়ের রানীর গুরুত্ব বাড়িয়েছে। সম্প্রতি পার্বত্য অঞ্চলে হোম-স্টের ধারণা জনপ্রিয় হয়ে উঠছে এবং হাজার হাজার স্থানীয় মানুষ ক্রমবর্ধমান চাহিদার কথা বিবেচনা করে নিজেদের বাড়িকে হোম-স্টে হিসেবে গড়ে তুলছেন।’
শ্রী প্যাটেল জানিয়েছেন কোভিড সংকটের সময়ে রাজ্যগুলির পর্যটন মন্ত্রীদের সঙ্গে বেশ কয়েকটি গুরুত্বপূর্ণ বৈঠক হয়েছে। এই বৈঠকে পর্যটন শিল্পের সঙ্গে যুক্ত ব্যক্তিরা অংশ নিয়েছেন। মন্ত্রী আরও জানিয়েছেন খুব কম সময়ের মধ্যে হোটেলগুলির জন্য একটি পোর্টাল চালু করা হয়েছে, যেখানে পর্যটকদের আস্থা অর্জনে হোটেলগুলিতে কোভিড সংক্রান্ত সাধারণ পরিচালন পদ্ধতি মেনে চলার বিষয়টি নিশ্চিত করা হয়েছে।
মন্ত্রী আরও বিশদে জানিয়েছেন যে বিভিন্ন দেশে যেহেতু এখনও কোভিড পরিস্থিতি উদ্বেগজনক এবং ভারতে এই মহামারীর পরিস্থিতির উন্নতি হচ্ছে সেজন্য দেশের অভ্যন্তরে পর্যটনের চাহিদা ক্রমশ বেড়েছে। বিভিন্ন পর্যটন কেন্দ্রে প্রচুর ভিড় নজরে আসছে। ভারতীয় পর্যটন শিল্পের এই সুযোগ গ্রহণ করা উচিত এবং হোম-স্টে সহ পর্যটনের বিভিন্ন দিকগুলিকে চিহ্নিত করে এই ক্ষেত্রের উন্নয়ন ঘটানো প্রয়োজন যাতে ক্রমবর্ধমান চাহিদা মেটানো যায়।
মন্ত্রী আরও বলেছেন, দেশী-বিদেশী পর্যটকদের জন্য দার্জিলিং একটি জনপ্রিয় পর্যটন কেন্দ্র। এখানে স্থানীয় মানুষদের হোম-স্টে পর্যটন ব্যবস্থায় যুক্ত হওয়াটি অত্যন্ত গুরুত্বপূর্ণ। তবে এই হোম-স্টেগুলি দার্জিলিং পাহাড়কে গ্রামীণ পর্যটনের আকর্ষণীয় কেন্দ্র হিসেবে গড়ে তুলতে হলে, উন্নত ভবিষ্যতের জন্য বেশ কিছু পরামর্শের প্রয়োজন, যাতে এই হোমস্টেগুলির দক্ষতা বিকাশ হয়। আতিথেয়তা সংক্রান্ত দক্ষতা বৃদ্ধির মধ্য দিয়ে এই হোম-স্টেগুলির উন্নয়ন হলে স্থানীয় মানুষ আত্মনির্ভর হয়ে উঠবেন।
শ্রী প্যাটেল জোর দিয়ে বলেছেন ভবিষ্যতেও এ ধরণের প্রশিক্ষণের ব্যবস্থা করা প্রয়োজন যাতে দেশের মধ্যেই নিরাপদে নাগরিকরা বেড়াতে যাওয়ার উৎসাহ পান , যার মাধ্যমে তাঁরা সুন্দর অভিজ্ঞতা সঞ্চয় করতে পারবেন। মন্ত্রী বলেছেন, ‘স্থানীয় পর্যায়ের যুবক-যুবতীদের জন্য লাভজনক কর্মসংস্থানের সৃষ্টি করতে আত্মনির্ভর পর্যটন ভিত্তিক অর্থনীতি সহায়ক হবে।’
এই কর্মশালায় প্রতিদিন ১৫০টি হোমস্টের মালিক অর্থাৎ মোট ৪৫০টি হোমস্টের মালিক অংশ নেবেন। আইআইএএস স্কুল অফ ম্যানেজমেন্ট আচরণগত দক্ষতা, মার্কেটিং ও সেলসের দক্ষতা সহ আতিথেয়তার বিভিন্ন দিক নিয়ে বিনামূল্যে প্রশিক্ষণ দেবে। কর্মশালার শেষে ট্যুর অপারেটর এবং ট্রাভেল এজেন্টদের মধ্যে ব্যবসা – বাণিজ্য সংক্রান্ত আলোচনার ব্যবস্থা করা হয়েছে।